Què és Aspencat?
Aspencat, el grup musical de la Marina Alta, acompanyat de la banda de reggae Auxili, actuaran avui en el festival Concert de Vivers, a València. El regidor de Cultura de l'Ajuntament de València, Pere Fuset, està satisfet de portar músics valencians a la Gran Fira. Ho explica així: ‘No hi havia cap motiu per a vetar la música en valencià a la Fira. Afortunadament, el govern de la Nau ha trencat amb eixe menyspreu cap a la nostra cultura que el Partit Popular havia sistematitzat durant dècades a la nostra ciutat. La música en valencià forma part de la nostra cultura i de la nostra societat i així ho entén també la ciutadania, que ha respost amb molt d'interès a la programació diversa que hem dissenyat enguany.' Juntament amb Aspencat i Auxili, els Concerts de Vivers inclouen més actuacions, com ara les d'Òscar Briz, l'humorista Xavi Castillo i Senior i el Cor Brutal, que va actuar-hi el dissabte dia 9. Al concert d'avui, també hi actuarà el grup Green Valley. Segons les dades facilitades per l'ajuntament, per al concert d'avui s'han venut vora 3.000 entrades, que, juntament amb les del concert d'El Barrio, són les xifres més altes del Festival de Vivers. ‘Els nostres professionals de la música en valencià tenen molta qualitat i molt de públic. El que no tenien, fins ara, era igualtat d'oportunitats. Eixa època de foscor cultural ja s'ha acabat i ara toca gaudir amb la seua música, en la nostra llengua i a la nostra ciutat', ha dit Fuset. Així mateix, ha recordat que la Gran Fira de València ha passat dels dotze concerts de l'any passat als dinou enguany.
Un grup musical de la Marina Alta.